‘Moordenaar’ by slagoffer se begrafnis in hegtenis geneemDie toneel waar die moord plaasgevind het. Foto: Facebook via Reaction Unit South Africa. ŉ Tragiese voorval waartydens ŉ KwaZulu-Natalse vrou tydens ŉ beweerde “rooftog” wreed voor haar baba vermoor is, het ŉ skokkende wending geneem nadat haar kêrel vir haar moord in hegtenis geneem is. Maroela Media het vroeër berig die voorval het hom op 17 April in die Cottonlands-omgewing naby Tongaat afgespeel. ŉ Motoris het hulp ontbied nadat hy verby ŉ suikerrietplantasie gery en gesien het hoe ŉ bebloede vrou langs die pad lê met haar baba wat bo-op haar sit en haar man aan haar sy. Paramedici is ontbied en het probeer om die vrou by te bring, maar sy is op die toneel dood verklaar. Die 27-jarige man het beweer hy en sy 21-jarige vriendin het in die gebied geloop toe hulle deur twee onbekende mans aangeval en beroof is. Volgens die man het die rowers sy vriendin met ŉ mes gesteek en sy het op die toneel doodgebloei. Die paartjie se eenjarige baba het glo die traumatiese voorval aanskou. Die toneel waar die moord plaasgevind het. Foto: Facebook via Reaction Unit South Africa. Reaction Unit South Africa het vroeër in ŉ verklaring gesê polisiebeamptes moes die baba verwyder wat bo-op sy ma se liggaam gesit het. Kol. Thembeka Mbhele, woordvoerder van die polisie, het gesê die polisie het dadelik ŉ ondersoek na die voorval van stapel gestuur. “Die ondersoek het aan die lig gebring dat die verdagte onder eed gelieg het toe hy aan die polisie gesê het hy en sy vriendin is deur twee onbekende mans aangeval,” het Mbhele gesê. “Dit het aan die lig gekom dat hy die een is wat na bewering verantwoordelik was vir sy vriendin se dood en agterna selfmoord probeer pleeg het.” Mbhele het gesê die man is op 22 April by sy vriendin se begrafnis vir haar moord in hegtenis geneem. “Die man het Dinsdag in die Verulam-landdroshof verskyn. Hy sal weer op 3 Mei in die hof verskyn wanneer hy na verwagting om borgtog sal aansoek doen.” Mbhele kon nie onmiddellik die naam van die verdagte bevestig nie.